BOSNA I HERCEGOVINA

REPUBLIKA SRPSKA

OKRUŽNI PRIVREDNI SUD U BIJELJINI                                                                                                         

Broj: 59 0 Ps 042056 26 Ps 

Bijeljina, 01.06.2026. godine

         Okružni privredni sud u Bijeljini, sudija Dragan Mitrović, u pravnoj stvari po tužbi tužioca   „LIDAC“ d.o.o. Beograd, Voždovac, Ul. Dušana Jovanovića 4/38, R. Srbija, zastupan po punomoćniku Blagiši Lukiću, advokatu iz Bijeljine, protiv tuženog Mješoviti holding „Elektroprivreda Republike Srpske“ Matično preduzeće a.d. Trebinje, Matično preduzeće a.d. Trebinje, ODS “Elektro-Bijeljina“ a.d. Bijeljina, Ul. Majevička br. 97, zastupan po punomoćnicima Savu Markoviću i Milenku Zelenoviću, advokatima iz Bijeljine, radi naknade štete, vrijednost spora 300.000,00 KM, odlučujući o zahtjevu tuženog za obezbjeđenje parničnih troškova, van ročišta, dana 01.06.2026. godine, donio je sledeće
R J E Š E NJ E

Odbija se zahtjev tuženog za obezbjeđenje parničnih troškova.

O b r a z l o ž e nj e
           Tužilac je podnio dana 25.02.2026. godine, tužbu protiv tuženog, radi naknade štete u iznosu od 300.000,00 KM, što odgovara iznosu od 153.389,92 EUR, sa pripadajućim zakonskim zateznim kamatama, uz obavezu naknade troškova parničnog postupka. 

        Na pripremnom ročištu, tuženi je istakao zahtjev za obezbjeđenje parničnih troškova, iz razloga što je tužilac strano pravno lice sa sjedištem u Republici Srbiji i da je 2024. godine prestao sa poslovanjem, zahtjev temelji na članu 82. Zakona o rješavanju sukoba zakona sa propisima drugih zemalja.
            U konkretnoj pravnoj stvari, riječ je o sporu sa međunarodnim elementom, imajući u vidu da je sjedište tužioca u Republici Srbiji, a sjedište tuženog u Bosni i Hercegovini, odnosno Republici Srpskoj.

              Prema odredbi člana 458. Zakona o parničnom postupku (Sl.gl.RS br. 58/03, 85/03, 74/05, 63707, 49/09, 61/13, 27/24 – u daljem tekstu: ZPP), propisano je da će sudovi u parničnom postupku primjenjivati odredbe članova 46. do 68. i 79. do 101. Zakona o rješavanju sukoba zakona sa propisima drugih zemalja u određenim odnosima (Službeni list SFRJ br. 43/82 i 72/82-u daljem tekstu: ZRSZ).

          Odredbom člana 82. do 84. ZRSZ uređen je institut obezbjeđenja parničnih troškova. U članu 82. utvrđena su pravila o tom ko, od koga i do kada može zatražiti osiguranje parničnih troškova, te u čemu se to osiguranje može sastojati. U članu 83. ZRSZ su predviđeni izuzeci od pravila da se od stranog državljanina, može zatražiti aktorska kaucija.
          U konkretnom slučaju, tužilac nije dužan da obezbjeđuje parnične troškove, jer su i Republika Srbija i Bosna i Hercegovina, članice Haške konvencije o olakšavanju međunarodnog pristupa sudovima koja je usvojena 25.10.1980. godine u Hagu na XIV haškoj konferenciji za međunarodno privatno pravo. Ova međunarodna konvencija, ratifikovana je Zakonom o ratifikaciji Konvencije o olakšanju međunarodnog pristupa sudovima – Službeni list SFRJ-Međunarodni ugovori br. 4/88, a u Republici Srbiji i Bosni i Hercegovini je u primjeni po osnovu sukcesije i jedan je od pravnog osnova za pružanje međunarodne pravne pomoći u građanskim stvarima.
          Odredbom člana 14. Haške konvencije o olakšavanju međunarodnog pristupa sudovima propisano je da se od fizičkih ili pravnih lica sa redovnim boravištem u nekoj od država ugovornica koja bi se pojavila kao tužioci ili umješači pred sudom druge države ugovornice, ne može se zahtijevati polaganje kaucije ili depozita u bilo kom vidu, samo zbog toga što su u pitanju stranci ili što ta lica nemaju nemaju domicil ili redovno boravište u državi u kojoj je spor pokrenut, a isto pravilo primjenjuje se i na plaćanje koje bi se tražilo bilo od tužilaca ili umješača na ime obezbjeđivanja sudskih troškova. 
        S obzirom da postoji opasnost od neplaćanja troškova u slučajevima kada je stranac oslobođen, članom 15. Haške konvencije o olakšavanju međunarodnog pristupa sudovima iz 1980. godine, predviđeno je da odluka o obavezi plaćanja sudskih troškova izrečena u jednoj od država ugovornica licu koje je oslobođeno kaucije, depozita ili plaćanja, postaje na zahtjev povjerioca besplatno izvršna u svakoj od država ugovornica, a odluke o sudskim troškovima su u pravilu sudske odluke i mogu biti izvršene na način kako se izvršavaju strane sudske odluke. 

           Kako je tužilac, pravno lice sa sjedištem u Republici Srbiji, zemlji potpisnici Haške konvencije o olakšavanju međunarodnog pristupa sudovima, čija članica je i Bosna i Hercegovina, a za oslobađanje od plaćanja obezbjeđenja troškova postupka, dovoljno je to da je to predviđeno i samo jednim međunarodnim ugovorom čije su članice, obje države strana u postupku ili njihovim međusobnim dvostranim ugovorom, nesporno je da tužilac nije dužan da uplaćuje aktorsku kauciju radi obezbjedjenja parničnih troškova, samo zbog toga što je riječ o tužiocu kao stranom pravnom licu, a postupak se vodi u Bosni i Hercegovini. Također, činjenica da je tužilac prestao sa poslovanjem, nije od značaja za određivanjem aktorske kaucije u konkretnoj stvari.
         Dakle, to što je tužilac pravno lice sa sjedištem u Republici Srbiji, a postupak se vodi u Bosni i Hercegovini, nije razlog za nalaganje obezbjedjenja sudskih troškova (u prilog tome je stav Višeg privrednog suda u Banja Luci u Rješenju broj 59 0 Ps 035335 20 Pž od 25.11.2020. godine). 
          Pored toga, Bosna i Hercegovina i Srbija i Crna Gora zaključile su Ugovor o pravnoj pomoći u građanskim i krivičnim stvarima dana 24.02.2005. godine i prema članu 16. tog ugovora, od državljanina jedne države ugovornice koji učestvuje u postupku pred sudom druge države ugovornice kao tužilac ili umješač nije dozvoljeno zahtijevati obezbjeđenje parničnih troškova samo zato što je strani državljanin i na teritoriji te države nema prebivalište (stav 1); predujam taksa i troškova postupka koje snosi stranka može se zahtijevati od državljanina druge države ugovornice pod istim uslovima i u istom obimu kao i sopstvenih državljanina (stav 2); odredbe stava 1. i 2. tog člana shodno se primjenjuje i na pravna lica (stav 3). 
             Imajući u vidu sve naprijed navedeno, to je sud odlučio kao u izreci Rješenja.

POUKA O PRAVNOM LIJEKU:                                                                              S u d i j a

Protiv ovog rješenja može se izjaviti žalba                                                           Dragan Mitrović

Višem privrednom sudu u Banja Luci u roku 

od 15 dana od dana prijema ovog rješenja. Žalba

se podnosi putem ovog suda.

